Ekhva perustaa uuden tarkkailu- ja diagnostiikkayksikön keskussairaalaan

Tavoitteena parantaa hoidon suunnittelua ja nopeuttaa kotiuttamista. Meneillään myös osastopaikkojen vähentäminen erikoissairaanhoidosta.

Etelä-Karjalan hyvinvointialue (Ekhva) käynnistää näillä näkymin toukokuussa uuden tarkkailu- ja diagnostiikkayksikön keskussairaalan erikoissairaanhoidon päivystyksen yhteyteen.

- Uuden yksikön on tarkoitus vähentää osastolle ohjautuvia potilaiden määrää sekä tarkentaa diagnostiikkaa, jolloin hoito- ja kuntoutussuunnitelma osastolle ohjautuvien sekä kotiutuvien osalta paranee. Arvioimme, että tällä päästään lyhentämään potilaiden hoitojaksojen kestoa sekä ohjautumista oikeille jatkohoitopaikoille, sairaalan johtaja Antti Sotka sanoo.

Uusi yksikkö tulee sijaitsemaan tiloissa, joissa oli perusterveydenhuollon kiirevastaanotto ennen kuin se siirtyi sairaalan A-torniin.

Kesän yli uuden yksikön toiminta ja paikat hoidetaan päivystysosasto K4 toimesta. Osa tämän osaston osastopaikoista siirtyy uuteen yksikköön.

Syyskuun alusta alkaen toimintoja järjestellään vakiintuneempaan muotoon. Näistä tiedotetaan myöhemmin, kun suunnitelmat tarkentuvat.

Osastopaikkoja karsitaan, ei irtisanomisia tavoitteena

Erikoissairaanhoidon osastoilla on päivittäin kymmeniä potilaita, jotka joutuvat odottamaan jatkohoitopaikkaa.

Nyt hyvinvointialueella on aloitettu ikäihmisten arvoverkkotyö, jossa pyritään sujuvoittamaan ikäihmisten tarvitsemia palveluja ja tarjoamaan heille tukea, josta he hyötyvät parhaiten.

- Työtä tehdään tällä hetkellä hienosti koko hyvinvointialueen tasolla puhaltaen yhteen hiileen, Sotka kehuu.

Helmi-maaliskuussa on uudenlaisilla toimintavoilla pystytty jo vähentämään 15 osastopaikkaa kuntoutuksen osastolta.

Seuraavaksi osastopaikkoja tullaan karsimaan K3-osastolta. Merkittävänä syynä tähän on se, että leikkaustoiminnassa on laajennettu heräämöstä kotiin -toimintaa tekonivelpotilaiden kohdalla sekä nopeutettu lonkkamurtumapotilaiden ohjautumista kuntoutukseen, jonka seurauksena osastohoitopäivien määrä laskee merkittävästi juuri osastolla K3.

K3-osastolta vähenee huhtikuusta alkaen 15 osastopaikkaa. Tähän liittyen aloitettiin yt-neuvottelut tänään 20.3. Osaston henkilöstövahvuus pienenee 10 henkilöllä.

-Tulemme tarjoamaan kaikille heille uutta työtä keskussairaalasta, Sotka vakuuttaa.

Sopeutusohjelman mukaiset toimenpiteet

Osastopaikkoja vähennetään muutamia myös muilla osastoilla. Koko vuoden aikana tavoitteena on yhteensä 34 osastopaikan karsiminen Ekhvalla. Euroina tämä tarkoittaa 2,4 miljoonan euron säästöä. Sopeutuksilla ei tähdätä irtisanomisiin, vaan sosiaali- ja terveysalan henkilöstövähennykset pyritään koko sopeutusohjelman osalta toteuttamaan esimerkiksi eläköitymisten ja sijaistarpeen vähentämisen kautta.

Erikoissairaanhoito on osa terveydenhuollon ja kuntoutuksen toimialuetta. Toimialueen koko sopeuttamistavoite tälle vuodelle on 9,2 miljoonaa euroa.

Hyvinvointialuelain edellyttämä Ekhvan kokonaissopeustustarve on yhteensä 128 miljoonaa. Ekhva tavoittelee sopeutuksen toteuttamista vuoden 2028 loppuun mennessä.

Lisätietoja:

Antti Sotka, sairaalan johtaja, p. 040 651 3890, antti.sotka@ekhva.fi

Eva Pihlamaa-Tuononen, terveydenhuollon toimialuejohtaja p. 040 194 3312, eva.pihlamaa-tuononen@ekhva.fi

Sally Leskinen, hyvinvointialuejohtaja, p. 0400 497 418, sally.leskinen@ekhva.fi